FI Euroopan unionin virallinen lehti CE 88/346

(2004/C 88 E/0353)

KIRJALLINEN KYSYMYS E-1294/03

esittäjä(t): José Ribeiro e Castro (UEN) komissiolle

(7. huhtikuuta 2003)

Aihe: Venezuela — kriisin demokraattinen ratkaisu

Yhdysvaltain entisen presidentin Jimmy Carterin aloitteesta tehdyn presidentti Chávezin ja Venezuelan opposition välisen sopimuksen ehtojen mukaan osapuolten konflikti lopetettaisiin valitsemalla kahdesta vaihtoehdosta toinen. Joko hyväksyttäisiin perustuslain muutos, jolla rajoitetaan presidentin valtaa tai järjestettäisiin kansanäänestys presidentin valtaoikeuksien kumoamisesta.

Carterin mielestä perustuslain muutos olisi nopeampi ja helpompi toteuttaa. Toinen vaihtoehto, siis kansanäänestys nykyisen perustuslain mukaisesti, voitaisiin toteuttaa tulevan elokuun 19. päivästä alkaen, kun Chávezin valtakausi on puolivälissä. Presidentti kannattanee tätä toista vaihtoehtoa.

Neuvottelut jatkuvat edelleen.

Tiedotusvälineiden mukaan Rafael Alonso, joka on Coordinadora Democrática -liikkeen johtokunnan jäsen, on nyt paljastanut, että vaikka Chávez on luvannut alistua kansan tahtoon 19. elokuuta ja jopa arvostellut oppositiota kärsimättömyydestä, hän on viimeksi televisiossa esiinnyttyään tehnyt selväksi aikovansa kuitenkin jatkaa vuonna 2006 päättyvän virkakautensa loppuun.

Kysyn komissiolta seuraavaa:

— Mitä tietoja komissiolla on neuvotteluiden kulusta?

— Mihin toimenpiteisiin komissio on ryhtynyt tai aikoo ryhtyä erityisesti Venezuelan presidentin suhteen edistääkseen sitä, että koko Venezuelan kansaa koskeva kriisi saataisiin päätökseen ja että kahdesta vaihtoehdosta toinen otettaisiin todellakin huomioon ja varmistettaisiin näin demokraattinen ratkaisu?

Christopher Patteriin komission puolesta antama vastaus

(15. toukokuuta 2003)

Neuvotteluiden alettua 8. marraskuuta 2002 Venezuelan hallituksen ja ”Coordinadora Democrática” -liikkeen (järjestäytynyt oppositio) välillä on päästy kahteen sopimukseen. Ensimmäinen oli helmikuussa 2003 tehty väkivallattomuussopimus. Toista sopimusta esitti Amerikan valtioiden järjestön (OAS) välittäjä 11. huhtikuuta 2003 ja se oli tarkoitus allekirjoittaa 22. huhtikuuta 2003. Tämä ”esisopimus” on askel kohti mahdollista kansanäänestystä presidentti Chávezin valtaoikeuksien kumoamisesta, kun hänen virkakautensa on 19. elokuuta 2003 perustuslain vaatimalla tavalla ehtinyt puoliväliin. Näyttää siltä, että oppositio on valmis allekirjoittamaan sopimuksen, kun taas hallitus on tehnyt joitakin muutosehdotuksia. Sopimuksen allekirjoittamista on lykätty. Hallitus on kuitenkin kansainvälisen painostuksen alaisena, kun lähinnä ”ystävien ryhmän” jäsenet kehottavat sitä hyväksymään ja allekirjoittamaan sopimuksen.

Tätä ”esisopimusta” koskevissa neuvotteluissa tärkeimpänä erimielisyyden aiheena on ollut, voiko virassa oleva presidentti osallistua uusiin vaaleihin, jos hänen valtaoikeutensa kumotaan kansanäänestyksen tuloksena. Eräs oppositiopuolueista pyysi korkeinta oikeutta selvittämään tämän kysymyksen, eikä selvitystä ole vielä saatu.

Esisopimuksessa määritellään roolit kansainvälisille toimijoille, joista mainitaan kansainvälisinä takaajina YK:n kehitysohjelma (UNDP), Carter Center ja OAS. Ystävien ryhmä on ilmaissut tyytyväisyytensä uusimpaan kehitykseen ja valmiutensa antaa apua tulevan prosessin aikana.

Komissio ja jäsenvaltiot seuraavat huolellisesti Venezuelan tilannetta. Unioni on huolestunut yhteiskunnan ilmeisestä kahtiajakautumisesta presidentti Chávezin kannattajiin ja vastustajiin ja se on ilmaissut useissa julistuksissa (lokakuussa ja joulukuussa 2002 sekä tammikuussa 2003) täysin tukevansa OAS:n ja ystävien ryhmän pyrkimyksiä hallituksen ja Coordinadora Democrática -ryhmän (järjestäytynyt oppositio) sekä muiden merkittävien yhteiskunnallisten ryhmittymien välisen kansallisen vuoropuhelun mahdollistamiseksi. Unioni on korostanut tarvetta löytää kriisiin rauhanomainen, demokraattinen, perustuslain mukainen ja vaaleihin perustuva ratkaisu. Ystävien ryhmään kuuluu kaksi jäsenvaltiota (Espanja ja Portugali).

Komissio tukee myös taloudellisesti OAS:n ponnistuksia mahdollistaa osapuolten välinen jatkuva vuoropuhelu ja mahdollisten sopimusten toteuttaminen niiden kolmen pääkohdan osalta: vapaat ja oikeudenmukaiset vaalit, totuuskomission perustaminen tutkimaan huhtikuun 2002 tapahtumia ja siviiliväestön riisuminen aseista. Komissio on myös valmis lähettämään Venezuelaan vaalitarkkailijoita, jos neuvoa-antava kansanäänestys toteutetaan ja Venezuelan hallitus pyytää tarkkailijoiden lähettämistä.